CELEX: C2004/262/61
Language: el
Date: 2004-10-23 00:00:00
Title: Υπόθεση Τ-274/04: Προσφυγή-αγωγή του Γεώργιου Ρουνή κατά της Επιτροπής των Ευρωπαϊκών Κοινοτήτων, που ασκήθηκε στις 8 Ιουλίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/32
            
         Προσφυγή-αγωγή του Γεώργιου Ρουνή κατά της Επιτροπής των Ευρωπαϊκών Κοινοτήτων, που ασκήθηκε στις 8 Ιουλίου 2004
   (Υπόθεση Τ-274/04)
   (2004/C 262/61)
   Γλώσσα διαδικασίας: η γαλλική
   Ο Γεώργιος Ρουνής, κάτοικος Βρυξελλών, εκπροσωπούμενος από τον Eric Boigelot, δικηγόρο, άσκησε στις 8 Ιουλίου 2004 προσφυγή-αγωγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Ο προσφεύγων-ενάγων ζητεί από το Πρωτοδικείο:
   
               —
            
            
               Να ακυρώσει την απόφαση που έλαβε ο Γενικός Διευθυντής της ΓΔ COMP/A, στις 4 Αυγούστου 2003, ως δευτεροβάθμιος βαθμολογητής, η οποία βλάπτει τον προσφεύγοντα στο μέτρο που επιβεβαιώνει και εγκρίνει οριστικά τις εκθέσεις βαθμολογίας του 1997-1999 και 1999-2001, όπως αυτές έχουν συνταχθεί·
            
         
               —
            
            
               Να ακυρώσει τις εν λόγω εκθέσεις βαθμολογίας·
            
         
               —
            
            
               Να επιδικάσει στον προσφεύγοντα-ενάγοντα αποζημίωση για ηθική βλάβη, υπολογιζόμενη ex aequo et bono στο ποσό των 8 000 ευρώ, λόγω διαφόρων ουσιωδών σφαλμάτων που διεπράχθησαν σε διάφορα επίπεδα κατά τη σύνταξη των εκθέσεων βαθμολογίας 1997-1999 και 1999-2001 και λόγω της σημαντικής καθυστερήσεως της οριστικής συντάξεως των εν λόγω εκθέσεων·
            
         
               —
            
            
               Να καταδικάσει την καθής-εναγόμενη στα δικαστικά έξοδα.
            
         Ισχυρισμοί και κύρια επιχειρήματα:
   Προς στήριξη της προσφυγής-αγωγής του, ο προσφεύγων-ενάγων προβάλλει παράβαση των άρθρων 25, εδάφιο 2, 26 και 43 του Κανονισμού Υπηρεσιακής Καταστάσεως καθώς και των γενικών εκτελεστικών διατάξεων των σχετικών με την εφαρμογή του άρθρου 43 που θέσπισε η Επιτροπή στις 26 Απριλίου 2002. Επικαλείται επίσης κατάχρηση εξουσίας και παραβίαση των δικαιωμάτων του άμυνας, των αρχών της χρηστής διοικήσεως, της αρχής της ίσης μεταχειρίσεως καθώς και της αρχής που επιβάλλει στην Αρμόδια για τους Διορισμούς Αρχή να εκδίδει απόφαση η οποία να στηρίζεται σε λόγους νομικά παραδεκτούς, ήτοι προσήκοντες και απαλλαγμένους νομικών ή πραγματικών σφαλμάτων.